בווידיאו: תצוגת פראדה לסתיו-חורף 2016/17 משבוע האופנה במילאנו.
השילוב של מעילי פוך נפוחים מתמיד או מעילי סקי מצופים בשעווה מעל שמלות זורמות או כל אאוטפיט במראה נשי הוא מלבב במיוחד כי א. כבר יש לנו את שניהם בארון ו-ב. כל היופי בקומבינציית השעטנז הזו הוא חוסר ההתאמה, כך שאין צורך לחפש היגיון בשילובי הגוונים או הגזרה. זה תופס גם מעל הופעה מחויטת. בתמונה: דוגמאות של אקנה וסטלה מקרטני.
לאותם ימים בהם כל מה שאת זקוקה לו הוא כיסוי עדין של הכתפיים, המעצבים החליטו לפרגן לנו במיני שכמייה שמכסה מקסימום חולצת בטן ברוח רטרו של סיקסטיז ופיפטיז, ובעיקר מלא בשיק. לימים הקרים יותר ניתן למצוא שכמיות מאסיביות המשולבות במיני קישוטים כמו פרוות, רקמות, כפתורים מודגשים וכיסים ענקיים, כמ בתמונה, בה דוגמאות של דיסקוורד, פראדה ומארני.
מוטיבים כמו שרוולי פעמון, בדי קטיפה מלטפים ומחוכים הנלבשים מעל חולצות גולף או כפתורים, יהפכו אותך לאשת רנסאנס בנוסח מודרני. בתמונה: דוגמאות של לואי ויטון, פראדה ודולצ'ה וגבאנה.
נגזרת מנצנצת מעשורי האייטיז והסבנטיז תמיד מתקבלת אצלנו בברכה. בתמונה: דוגמאות של טורי ברץ', דולצ'ה גבאנה וסן לורן.
לצד תיקי המיני מתפתח ז'אנר נוסף של תיקי צד בעלי רצועה מלבנית רחבה, בסגנון זו שמחזיקה את הגיטרה כיאה למוזיקאית בארון. ניטים, רקמות וסתם שילובי גוונים נותנים את הטאץ' האישי של אמנית שלא נפרדת מהחצי השני שלה. בתמונה: דוגמאות של ברברי, פנדי ולנוון.
ז'קט מחויט, מעיל ארוך, מכנסי פנסים או בעצם כל גרסה של המלתחה הגברית בטקסטיל כהה עם פסי סיכה דקים לאורך או בדוגמת משבצות. סוף סוף טרנד שמתאים לכולן. בתמונה: דוגמאות של ג'יסון וו, גוצ'י ואיזבל מארה.
לא ברור אם זה יותר פרקטי בשל אפקט החימום או דווקא מסורבל ומעיק, אבל שרוולים באורך אקסטרה-לונג מהווים אישיו שלא מעט בתי אופנה נתנו עליו את הדעת. מה שבטוח - הרבה יותר פשוט להתעסק עם הסלולרי כשאין צורך בכפפות. ריהאנה כבר אישרה את הטרנד הזה מזמן. בתמונה: דוגמאות של אקנה, פנטי (ריהאנה לפומה) ומארק ג'ייקובס.
העובדה שסקי הוא ספורט פופולרי רק בחוגים מסוימים מאוד לא אמורה להפריע לפשוטות כמונו להתלבש בסריגים מהזן הנורדי. להיטי הז'אנר: סריגה גסה, איילים, נופים מושלגים, פתיתי שלג ופסים בכל הזוויות. בתמונה: דוגמאות של גוצ'י, אמיליו פוצ'י ואיזבל מארה.
מדובר ברעיון חסכוני וקל לאימוץ - במקום לאפסן את שמלות הקיץ בבוידעם, מצוותים להן גולף מתחת והיידה. בתמונה: דוגמאות מתצוגת החורף של ולנטינו, בית האופנה שהלך חזק על הקומבינציה הזו).
אחרי שמיצינו בעונה הנוכחית את פס הקטיפה השחור מהניינטיז, הקולר מקבל התייחסות חדשה ומוגזמת. כל שנותר הוא לאתר רצועה מתאימה ובעל בית שיוציא אותך לטיול. עובד טוב עם צוואר ארוך. בהמונה: דוגמאות של לנוון, בלמיין, לווה ודריס ואן נוטן.
הטרנד הצבאי מקבל ביטוי בסגנון מעילי הגנרלים מהצי הימי עם כווני כחול כהה, כפתורים מוזהבים, נגיעות אדומות והמון דרמה בגזרת מעילי הצמר המנומנמים. בתמונה: דוגמאות של דולצ'ה וגבאנה, ורסצ'ה ולואי ויטון.
באחת הסצנות האייקוניות מ"צלילי המוזיקה", ג'ולי אנדרוז מזמרת ביגון על הקשיים הטכניים בהעלאת המופע עם ילדי משפחת פון טראפ, עד שמבטה נתקל בווילון הירוק של חדרה בטירת המשפחה. מאותו הרגע הטונים של המזמור הופכים לשמחים, והווילון הופך לשמלות ולז'קטים. עכשיו דמיינו את הכול מותאם ל-2016/17. בתמונה: דוגמאות של ברברי, מיו מיו וגוצ'י.
כתף אחת בסגנון מסיבת אייטיז פרועה, חוסר איזון ארכיטקטוני בגזרה, באורך ובצבע, או סתם רישול מכוון שהופך את ההופעה לא-סימטרית.‎ בתמונה: דוגמאות של איזבל מארה, מארק ג'ייקובס וגוצ'י.
כמו דיוויד בואי בזמנו ואחריו גם בנות הספייס גירלס בניינטיז, מגפיים עם סוליית פלטפורמה גבוהה ועקב צ'נקי בטקסטורות הארדקור פרוותיות או מבריקות הם הבשורה של לא מעט בתי אופנה נחשבים בגזרת הנעליים.